Diari Oficial de la Generalitat Valenciana


Sumari del DOGV 9699, del 06-10-2023 (2023/10270)

ORDRE 3/2023, de 5 d'octubre de 2023, de la Vicepresidència Segona i Conselleria de Serveis Socials, Igualtat i Habitatge, per la qual s'aproven les bases reguladores per a la concessió d'ajudes del Programa d'ajudes al lloguer d'habitatges del Pla estatal per a l'accés a l'habitatge 2022-2025, corresponents a l'exercici 2023.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9699

Data del DOGV
:   06-10-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/10241


Data del document
:   05-10-2023

Organisme emissor
:   Vicepresidència Segona i Conselleria de Serveis Socials, Igualtat i Habitatge

Tipus de document
:   Ordre

Anàlisi jurídica

 Descriptors 

:   * Vicepresidència Segona i Conselleria de Serveis Socials, Igualtat i Habitatge
    * ajuda pública

ORDRE 3/2023, de 5 d'octubre de 2023, de la Vicepresidència Segona i Conselleria de Serveis Socials, Igualtat i Habitatge, per la qual s'aproven les bases reguladores per a la concessió d'ajudes del Programa d'ajudes al lloguer d'habitatges del Pla estatal per a l'accés a l'habitatge 2022-2025, corresponents a l'exercici 2023. [2023/10064]  
  
PREÀMBUL  
  
La situació de l'habitatge a Espanya s'ha caracteritzat durant els últims anys per les dificultats d'accés a l'habitatge per part d'un ampli col·lectiu de la població, i s'ha posat de manifest la necessitat d'establir plans d'actuació per part de les administracions públiques en l'àmbit de les seues competències respectives que faciliten aquest accés, així com d'articular de manera eficaç la col·laboració interadministrativa garantida per l'article 3 de la Llei 40/2015, d'1 d'octubre, de règim jurídic del sector públic.  
En aquest marc, i per mitjà del Reial decret 42/2022, de 18 de gener, pel qual es regula el bo lloguer jove i el Pla estatal per a l'accés a l'habitatge 2022-2025, l'Administració general de l'Estat ha establit una sèrie de programes d'ajudes a diverses actuacions protegides en matèria d'habitatge per a aquest període, entre les quals es troba el Programa d'ajuda al lloguer d'habitatge, que tenen com a objectiu facilitar el gaudi d'un habitatge o habitació en règim de lloguer o de cessió d'ús a sectors de població amb escassos mitjans econòmics.  
  
D'acord amb el règim competencial, correspon als òrgans competents de les comunitats i ciutats autònomes l'ordenació, instrucció, tramitació i resolució dels procediments de concessió de les ajudes, així com la gestió del seu abonament una vegada que haja sigut reconegut per aquestes administracions el dret de les persones beneficiàries a obtindre-les dins de les condicions i els límits establits en el reial decret esmentat i en el conveni de col·laboració subscrit entre el Ministeri i la Generalitat Valenciana per a l'aplicació i el desplegament del Pla estatal per a l'accés a l'habitatge 2022-2025 i, si és el cas, els successius acords bilaterals relatius a la distribució del finançament entre els programes d'ajudes, entre els quals cal mencionar l'acord bilateral subscrit entre el Ministeri de Transports, Mobilitat i Agenda Urbana i la Generalitat Valenciana, a través de la Vicepresidència Segona i Conselleria d'Habitatge i Arquitectura Bioclimàtica, amb data 4 d'agost de 2022, en virtut del qual s'ha incrementat la renda màxima de lloguer o preu de cessió de l'habitatge susceptible de ser subvencionat en determinats municipis en què el límit màxim de la renda arrendatícia o preu de cessió establit com a màxim en l'article 27.d del Reial decret 42/2022 resulta insuficient.  
  
Aquestes ajudes es preveuen, al seu torn, en el Pla estratègic de subvencions de la Vicepresidència Segona i Conselleria d'Habitatge i Arquitectura Bioclimàtica per al període 2020-2023 (DOGV 8810, de data 13.05.2020), amb les modificacions introduïdes per mitjà de la Resolució de 17 de març de 2022, de la Sotssecretaria de la Vicepresidència Segona i Conselleria d'Habitatge i Arquitectura Bioclimàtica, que inclou les ajudes regulades en aquesta ordre.  
En vista del finançament de les ajudes del Programa d'ajudes al lloguer d'habitatges corresponents al Pla estatal per a l'accés a l'habitatge 2022-2025, per als exercicis 2023 i 2024, aquestes ajudes aniran a càrrec del capítol IV, de l'aplicació pressupostària 80.46.57.031.93.5, «Emergència residencial i funció social», dels pressupostos de la Generalitat amb ingressos finalistes del Ministeri de Transports, Mobilitat i Agenda Urbana per al finançament d'aquestes ajudes i l'aportació de la Generalitat corresponent.  
Vist l'informe de l'Advocacia General de la Generalitat, així com l'informe de la Intervenció Delegada, emesos de conformitat amb l'article 165.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i atés el Decret 10/2023, de 19 de juliol, del president de la Generalitat, pel qual es determina el nombre i la denominació de les conselleries en què s'organitza l'Administració de la Generalitat i les seues atribucions, i el Decret 112/2023, de 25 de juliol, del Consell, que va establir l'estructura orgànica bàsica de la Presidència i de les conselleries de la Generalitat, en la redacció que en fa el Decret 126/2023, de 4 d'agost, del Consell, de modificació de determinats aspectes del Decret 112/2023, de 25 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat.  
  
Fent ús de les facultats que m'atribueixen els preceptes legals esmentats, l'article 160.2.b, en la redacció que en fa l'article 5.3 del Decret llei 1/2022, de 22 d'abril, del Consell, i l'article 28.ll de la Llei 5/1983, de 30 de desembre, de la Generalitat, del Consell, així com l'article 165.2.b de la Llei 1/2015,  
  
  
ORDENE  
  
Primer  
Aprovar les bases reguladores per a la concessió d'ajudes del Programa d'ajudes al lloguer d'habitatge en la modalitat de lloguer d'habitatge habitual i permanent, del Pla estatal per a l'accés a l'habitatge 2022-2025, que s'exposen en l'annex I d'aquesta ordre.  
Les bases esmentades són aplicables a la convocatòria d'ajudes que es faça durant l'exercici 2023.  
  
Segon  
Publicar aquesta ordre per a la sol·licitud de les ajudes en el Diari Oficial de la Generalitat Valenciana.  
  
Tercer  
Aquesta ordre produirà efectes l'endemà de la publicació en el Diari Oficial de la Generalitat Valenciana.  
  
Contra aquesta ordre, que posa fi a la via administrativa, es pot interposar potestativament un recurs de reposició davant de l'òrgan que ha dictat l'acte, en el termini d'un mes des de la publicació en el Diari Oficial de la Generalitat Valenciana, d'acord amb les disposicions dels articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació en el Diari Oficial de la Generalitat Valenciana. Tot això, de conformitat amb les disposicions dels articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
  
València, 5 d'octubre de 2023  
  
La vicepresidenta segona i consellera   
de Serveis Socials, Igualtat i Habitatge,  
SUSANA CAMARERO BENÍTEZ  
  
  
  
  
  
  
ANNEX I  
Bases reguladores  
  
Base primera. Objecte de les bases reguladores  
Les bases reguladores tenen com a objecte regular en règim de concurrència competitiva les ajudes en matèria d'habitatge a persones físiques, a fi de facilitar el gaudi d'un habitatge o habitació en règim de lloguer o de cessió d'ús a sectors de població amb escassos mitjans econòmics, per mitjà de l'atorgament d'ajudes a les persones arrendatàries o cessionàries.  
Les bases reguladores esmentades seran aplicables a la convocatòria d'ajudes que es faça durant l'exercici 2023.  
  
  
Base segona. Naturalesa i règim jurídic  
Les ajudes econòmiques previstes en aquestes bases adoptaran la forma de subvencions, i es regiran, a més de per allò que s'ha regulat en aquestes, pel que es preveu en el Reial decret 42/2022, de 18 de gener, pel qual es regula el bo lloguer jove i el Pla estatal per a l'accés a l'habitatge 2022-2025; en la Llei 38/2003, de 17 de novembre, general de subvencions; en la Llei 1/2015, de 6 de febrer, d'hisenda pública, del sector públic instrumental i de subvencions, i en el Reial decret 887/2006, de 21 de juliol, pel qual s'aprova el Reglament de subvencions, i en la resta de normativa de desplegament.  
  
Base tercera. Definicions  
S'estableixen les definicions següents:  
1. Unitat de convivència: la persona o conjunt de persones que viuen i gaudeixen d'un habitatge de manera habitual i permanent i amb vocació d'estabilitat, i que estiguen empadronades en l'habitatge, amb independència de la relació existent entre totes elles.  
Quan en la sol·licitud figuren persones no empadronades en l'habitatge o en el certificat d'empadronament vigent apareixen persones no incloses en la sol·licitud i no s'esmene la discrepància durant el termini concedit a aquest efecte, s'entendrà que s'ha desistit de la sol·licitud, llevat que s'acredite després de requeriment i per mitjà de certificat municipal que aquestes persones no resideixen en l'habitatge o que han sol·licitat la baixa en el padró municipal abans de la data de sol·licitud de l'ajuda, o bé que acrediten no disposar del dret d'ús de l'habitatge.  
En cas de contractes d'arrendament amb diverses persones titulars, totes elles hauran de constar com a membres de la unitat de convivència i figurar com a tals en la sol·licitud, llevat que acrediten documentalment no tindre atribuït el dret d'arrendament.  
En els casos de separació o divorci, els menors en règim de custòdia compartida es consideraran integrants de cada una de les unitats de convivència dels seus progenitors en la proporció que derive del règim de custòdia establida.  
En cap cas una mateixa persona pot formar part de dues unitats de convivència distintes, excepte en el supòsit previst en l'apartat anterior.  
  
A l'efecte de lloguer o cessió d'ús d'una habitació, es tindran en compte els mateixos requisits únicament en relació amb la persona arrendatària o cessionària.  
2. Lloguer i cessió d'ús d'habitació: és el dret a través de contracte pel qual una persona amb mitjans econòmics escassos gaudeix d'una habitació en règim de lloguer o de cessió d'ús, en la qual consta empadronada, i paga pel seu ús una renda o preu de cessió.  
3. Residència legal: es considera que una persona té residència legal a Espanya quan és titular d'una autorització de residència d'acord amb el que estableix la Llei orgànica 4/2000, d'11 de gener, sobre drets i llibertats dels estrangers a Espanya i la seua integració social, o la norma que la substituïsca.  
4. Família nombrosa: la definida en la Llei 40/2003, de 18 de novembre, de protecció a les famílies nombroses, o en la normativa que la substituïsca.  
5. Família monoparental: la definida en el Decret 19/2018, de 9 de març, del Consell, pel qual es regula el reconeixement de la condició de família monoparental a la Comunitat Valenciana.  
6. Víctimes de terrorisme: les persones que hagen patit danys incapacitants com a conseqüència de l'activitat terrorista, les amenaçades i les segrestades, així com el cònjuge o parella de fet i els fills dels anteriors i dels morts ocorreguts en els últims 10 anys.  
7. IPREM: és l'indicador públic de renda d'efectes múltiples definit en l'article 2 del Reial decret llei 3/2004, de 25 de juny, revisat, si és el cas, en les successives lleis de pressupostos de l'Estat. D'acord amb el Reial decret 42/2022, de 18 de gener, l'IPREM és el referit a 14 pagues, en vigor durant el període a què fan referència els ingressos avaluats. L'any 2022 l'IPREM, referit a 14 pagues, és de 8.106,28 €.  
  
  
Base quarta. Persones beneficiàries i requisits  
1. Poden ser beneficiàries de les ajudes previstes en aquestes bases les persones físiques majors d'edat que complisquen tots i cada un dels requisits següents:  
a) Posseir la nacionalitat espanyola o la d'algun dels estats membres de la Unió Europea o de l'Espai Econòmic Europeu, Suïssa, o comptar amb autorització d'estada o residència legal a Espanya. Totes les persones que integren la unitat de convivència han de complir aquesta condició en el moment de la sol·licitud.  
b) Ser titular, en qualitat d'arrendatari, d'un contracte d'arrendament d'habitatge formalitzat en els termes de la Llei 29/1994, de 24 de novembre, d'arrendaments urbans, o d'un contracte de cessió d'ús o d'arrendament o cessió d'ús d'una habitació a la Comunitat Valenciana. El contracte ha de tindre una duració mínima d'un any, i en cap cas s'admetran contractes de subarrendament d'habitatge o habitació.  
  
c) Que l'habitatge arrendat o cedit constituïsca la residència habitual i permanent de la totalitat de les persones arrendatàries o cessionàries del contracte. Per tant, han d'estar empadronades en l'habitatge abans del moment de sol·licitar l'ajuda i així s'ha d'acreditar per mitjà de certificat col·lectiu o volant únic d'empadronament en què consten, en la data de la sol·licitud, les persones que tenen el seu domicili habitual en l'habitatge objecte del contracte d'arrendament o cessió o la persona que té una habitació arrendada o cedida en ús. L'habitatge o habitació ha de constituir domicili habitual i permanent durant tot el període pel qual es concedeix l'ajuda.  
d) Que, sense perjudici de la limitació derivada de la relació entre renda de la unitat de convivència i IPREM establida en la base catorzena, amb caràcter general, la suma total de la renda anual de les persones que tinguen el domicili habitual i permanent en l'habitatge arrendat o cedit, consten o no com a titulars del contracte d'arrendament o cessió, siga igual o inferior a:  
  
Situació de la unitat de convivència, que inclou Nre. de vegades l'IPREM Quantia en € 2022  
Persona amb contracte de lloguer d'habitatge a títol individual 3 vegades 24.318,84  
Persona amb contracte de lloguer o cessió d'habitació 3 vegades 24.318,84  
Família nombrosa general 4 vegades 32.425,12  
Persones amb discapacitat inferior a 33 % 4 vegades 32.425,12  
Víctimes de terrorisme 4 vegades 32.425,12  
Famílies nombroses de categoria especial 5 vegades 40.531,40  
Persones amb discapacitat amb un grau reconegut igual o superior al 33 % 5 vegades 40.531,40  
  
  
En el supòsit de lloguer o cessió d'habitació, només es consideraran les rendes de la persona titular del contracte sense incloure les altres persones que tinguen el seu domicili habitual i permanent en l'habitatge.  
  
A l'efecte del còmput dels ingressos, es tindrà en compte el període impositiu que, vençut el termini de la presentació de la declaració de l'impost sobre la renda de les persones físiques, siga immediatament anterior a la data de la sol·licitud, atenent les regles següents:  
  
- Si es presenta declaració d'IRPF, cal ajustar-se a la base imposable general i la base imposable d'estalvi, nivell de renda facilitat per l'AEAT.  
- En el cas de persones que no hagen presentat la declaració d'IRPF per no estar obligades a això, però l'AEAT en subministre dades, el nivell de renda a considerar serà el facilitat per l'AEAT.  
- En el cas que l'AEAT no subministre informació, el sol·licitant de l'ajuda ha d'aportar declaració responsable d'ingressos que reculla la quantia total dels ingressos de l'últim exercici fiscal vençut, acompanyada de la documentació acreditativa de la seua procedència. A aquest efecte es podrà aportar:  
- En el cas de desocupació, certificat expedit per LABORA o pel Servei d'Ocupació Estatal (SEPE) amb indicació dels ingressos percebuts durant el període esmentat.  
- En el cas de pensió de jubilació, d'incapacitat permanent, d'invalidesa, viudetat, orfandat o altres, prestació de serveis socials o qualsevol altre tipus d'ajuda econòmica, ha d'aportar certificat emés per l'organisme competent, amb indicació dels ingressos obtinguts durant l'últim exercici fiscal vençut.  
Tot això, sense perjudici que es puga aportar qualsevol altra justificació dels ingressos admesa en dret.  
e) Que les persones que integren la unitat de convivència obtinguen uns ingressos mínims que arriben en conjunt a la quantitat de 0,3 IPREM a 14 pagues corresponent a l'últim exercici fiscal vençut. Per a aquesta comprovació es tindrà en compte:  
- Per als casos en què s'haja presentat IRPF: s'agafarà el valor dels ingressos íntegres computables sense tindre en compte les reduccions (suma de les caselles 03 + 07 + 08 + 09 + 10 de l'IRPF).  
- Per als casos en què no s'haja presentat IRPF però l'AEAT facilite dades, es tindrà en compte el valor de rendiments de treball - retribució.  
  
- Per als casos en què l'AEAT no torne informació, es tindrà en compte la quantia total d'ingressos justificada de conformitat amb l'apartat anterior.  
En el cas d'arrendament o cessió d'ús d'habitació, només es tindran en compte els ingressos de la persona titular del contracte.  
f) Que la renda de l'habitatge o l'habitació arrendada o cedida siga igual o inferior a les quantitats indicades, en funció de la localitat d'emplaçament, en l'annex II d'aquestes bases.  
2. No es pot concedir l'ajuda quan la persona sol·licitant o alguna de les que tinguen el domicili habitual i permanent en l'habitatge arrendat o cedit estiga en alguna de les situacions següents:  
  
a) Ser propietària o usufructuària d'algun habitatge a Espanya. A aquest efecte no es considerarà que s'és persona propietària o usufructuària d'un habitatge si el dret recau únicament sobre una part alíquota d'aquesta i s'ha obtingut per herència o transmissió mortis causa sense testament. S'exceptuen d'aquest requisit els qui siguen titulars d'un habitatge i acrediten la no disponibilitat d'aquest per causa de separació o divorci, per qualsevol altra causa aliena a la seua voluntat o quan l'habitatge resulte inaccessible per raó de discapacitat del titular o d'algun membre de la unitat de convivència.  
b) Que la persona arrendatària, cessionària o qualsevol dels qui tinguen el domicili habitual i permanent en l'habitatge arrendat o cedit tinguen parentiu en primer o segon grau de consanguinitat o d'afinitat amb la persona arrendadora o cedent de l'habitatge.  
c) Que la persona arrendatària, cessionària o qualsevol dels qui tinguen el domicili habitual i permanent en l'habitatge arrendat o cedit siga soci o partícip de la persona física o jurídica que actue com a arrendadora o cedent, excepte quan es tracte de cooperatives d'habitatges en cessió d'ús i sense ànim de lucre.  
d) Que les persones o unitats de convivència gaudisquen en règim de lloguer, de cessió d'ús o en qualsevol règim de gaudi temporal admés en dret d'un habitatge que pertanga al patrimoni públic d'habitatge de qualsevol administració pública o gestionada per aquesta última.  
  
e) Que la persona titular del contracte o alguna de les persones que formen la unitat de convivència tinguen la condició de beneficiaris d'alguna de les ajudes al lloguer convocades durant l'any 2022 per la Vicepresidència Segona i Conselleria d'Habitatge i Arquitectura Bioclimàtica.  
3. No poden obtindre la condició de beneficiàries les persones físiques en les quals concórrega alguna de les circumstàncies que s'estableixen en l'article 13 de la Llei 38/2003, de 17 de novembre, general de subvencions; aquelles persones que, tal com determina l'article 41 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, d'acord amb el que estableix el títol VI d'aquesta llei, hagen sigut sancionades per resolució administrativa ferma, i les que hagen sigut subjectes a una revocació d'alguna de les ajudes previstes en aquest o en un pla estatal d'habitatge anterior per incompliment o causa imputables al sol·licitant. No es pot concedir l'ajuda quan aquestes circumstàncies concórreguen en qualsevol de les persones que subscriguen el contracte d'arrendament o cessió, siguen o no sol·licitants de l'ajuda.  
4. En el supòsit de persona arrendatària o cessionària d'habitació, les prohibicions anteriors es refereixen únicament a la persona titular del contracte.  
5. Els requisits per a ser beneficiari de l'ajuda s'han de complir en el moment de la sol·licitud de l'ajuda i durant tota la seua vigència.  
  
Base cinquena. Grups d'especial atenció  
1. Gaudiran de prioritat per a accedir-hi les persones que siguen titulars d'un contracte d'arrendament o de cessió d'ús d'habitatge i es troben en alguna de les circumstàncies següents:  
a) Estar afectades per procediments de desnonament, execució hipotecària o dació en recompensa del seu habitatge habitual que hagen tingut lloc en els últims cinc anys.  
b) Tinguen la condició de família monoparental amb fills i amb ingressos que no superen anualment 1 IPREM.  
c) Famílies nombroses.  
d) Víctimes de violència de gènere acreditada en els últims 10 anys.  
  
e) Víctimes del terrorisme, ocorregut en els últims 10 anys.  
f) Persones amb diversitat funcional, sensorial o cognitiva, amb un grau de discapacitat declarat igual o superior al 33 %.  
g) Persones joves extutelades procedents del sistema públic de protecció de la infància i l'adolescència, sempre dins dels cinc anys següents a la majoria d'edat.  
h) Persones exconvictes que hagen eixit de presó dins dels cinc anys anteriors a la data de sol·licitud de l'ajuda.  
i) Persones o unitats de convivència afectades per situacions catastròfiques en els últims cinc anys.  
j) Unitats de convivència en què alguna persona assumeix la pàtria potestat, tutela o acolliment familiar permanent del menor orfe per violència de gènere.  
k) Dones en situació de necessitat o en risc d'exclusió, en especial quan tinguen fills menors exclusivament a càrrec seu, acreditades aquestes circumstàncies per mitjà d'informe emés pels serveis socials municipals de l'ajuntament on residisquen.  
l) Persones que visquen soles els ingressos de les quals estiguen constituïts, únicament, per prestacions a càrrec de les administracions públiques i que en conjunt no superen anualment 1 IPREM.  
2. Per al cas d'arrendament o cessió d'ús d'habitació, aquestes circumstàncies seran valorables quan concórreguen en el sol·licitant de l'ajuda.  
  
Base sisena. Quantia de l'ajuda  
La quantia de l'ajuda pot ser de:  
a) Fins al 50 % de la renda o preu mensual que hagen de satisfer pel lloguer o cessió d'ús del seu habitatge o habitació que constituïsca la residència habitual i permanent, per a les sol·licituds formulades per persones els ingressos propis o del conjunt de les unitats de convivència de les quals no superen l'import equivalent a 1 IPREM.  
b) Fins al 45 % de la renda de lloguer o preu de cessió d'ús de l'habitatge o habitació, per a les sol·licituds formulades per persones els ingressos propis o del conjunt de les unitats de convivència de les quals resulten superiors a 1 IPREM i iguals o inferiors a 2,5 IPREM.  
  
c) Fins al 40 % de la renda de lloguer o preu de cessió d'ús de l'habitatge o habitació, per a les sol·licituds formulades per persones els ingressos propis o del conjunt de la unitat de convivència de les quals resulten superiors a 2,5 IPREM i no excedisquen el màxim exigit per a ser persona beneficiària de l'ajuda.  
d) Excepcionalment, si en el moment de presentar la sol·licitud la persona sol·licitant es troba en el supòsit previst en l'apartat l de la base cinquena, o la totalitat de membres de la unitat de convivència té més de 65 anys, l'ajuda pot arribar fins al 50 % de la renda de lloguer o preu de cessió de l'habitatge o habitació, independentment dels ingressos percebuts.  
  
Base setena. Termini de l'ajuda  
L'ajuda es concedirà a les persones beneficiàries pel termini màxim de dos anys o vint-i-quatre mensualitats, que es correspondran amb les mensualitats meritades durant el període comprés entre l'1 de gener de 2023 i el 31 de desembre de 2024 o, en tot cas, les que corresponguen a partir de la data de subscripció del contracte d'arrendament o cessió d'ús de l'habitatge o habitació fins a aquesta data.  
  
  
Base huitena. Incompatibilitat de les ajudes  
1. Les ajudes al lloguer han de ser destinades obligatòriament per la persona o unitat de convivència beneficiària al pagament de la renda de lloguer o preu de cessió de l'habitatge o habitació que constituïsca la seua residència habitual i permanent, i no pot ser compatibilitzada amb percepcions de la renda valenciana d'inclusió que incloga el complement de lloguer, ni amb cap altra ajuda per al pagament del lloguer de les previstes en el Reial decret 42/2022, de 18 de gener, pel qual es regula el bo lloguer jove i el Pla estatal per a l'accés a l'habitatge 2022-2025, pel sol·licitant o qualsevol membre de la unitat de convivència, ni amb les que, per a aquesta mateixa finalitat, puguen concedir la Generalitat, les entitats locals o qualssevol altres administracions o entitats públiques. Així mateix, les ajudes que es convoquen a l'empara d'aquesta ordre resulten incompatibles amb la percepció de les convocades per mitjà de l'Ordre 4/2022, de 21 de juny, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores per a la concessió d'ajudes del Programa d'ajudes al lloguer d'habitatges corresponents al Pla estatal per a l'accés a l'habitatge 2022-2025, i es procedeix a la convocatòria per a l'exercici 2022, ni amb les convocades per mitjà de la Resolució de 21 d'abril, de 2023, de la Direcció General d'Emergència Residencial, Funció Social de l'Habitatge i Observatori de l'Hàbitat i Segregació Urbana, d'aprovació de bases reguladores per a la concessió directa del bo lloguer jove i convocatòria per a l'exercici 2023, encara que es referisca a diferents períodes subvencionats.  
A aquest efecte, la persona sol·licitant d'ajudes ha d'indicar en la sol·licitud si ha sol·licitat ajudes per a la mateixa finalitat davant d'un altre organisme o entitat, i indicar, quan siga possible, si n'ha sigut beneficiària, així com el tipus i l'import de l'ajuda rebuda.  
2. No es consideren afectades per aquesta incompatibilitat:  
a) Les ajudes rebudes a l'empara de programes declarats compatibles pel Pla estatal d'accés a l'habitatge 2022-2025.  
b) Les persones beneficiàries que siguen víctimes de violència de gènere, víctimes de tràfic amb fins d'explotació sexual, persones que han sigut objecte de desnonament del seu habitatge habitual, persones sense llar i altres persones que acrediten aquesta circumstància per mitjà d'informe emés pels serveis socials del municipi on residisquen que reben una ajuda per a aquesta mateixa finalitat concedida per la Generalitat, els municipis, altres entitats públiques, organitzacions no governamentals en aquests supòsits excepcionals.  
c) Les persones perceptores de prestacions no contributives de la Seguretat Social ni les persones beneficiàries de l'ingrés mínim vital.  
3. Quan es perceben altres ajudes compatibles amb l'ajuda del programa de lloguer d'habitatge, es minorarà el seu import en la proporció corresponent de manera que la suma de totes les ajudes percebudes no supere la renda del lloguer abonat en el període subvencionat.  
  
  
Base novena. Procediment de concessió  
1. Les ajudes objecte d'aquestes bases es concediran en règim de concurrència competitiva fins a esgotar el crèdit amb què estiga dotada la convocatòria de 2023. Una vegada esgotat el crèdit corresponent, no serà possible concedir més ajudes encara que les persones sol·licitants posseïsquen els requisits exigits en aquestes bases.  
2. El procediment s'iniciarà d'ofici per mitjà de convocatòria aprovada per la conselleria competent en matèria d'habitatge, que es publicarà en el Diari Oficial de la Generalitat Valenciana.  
3. De conformitat amb l'article 30.7 de la Llei general de subvencions, la concessió d'aquestes subvencions no requerirà una altra justificació que les indicades en aquesta ordre, sense perjudici dels controls que s'efectuen amb posterioritat, que s'estendran a la totalitat de les persones beneficiàries.  
4. En la instrucció, tramitació i resolució del procediment de concessió s'aplicarà el que estableixen els articles 22 i següents de la Llei 38/2003, de 17 de novembre, general de subvencions, i els articles 163 i següents de la Llei 1/2015, de 6 de febrer, d'hisenda pública, del sector públic instrumental i de subvencions, i en tot allò no previst serà aplicable la Llei 39/2015, d'1 d'octubre, del procediment administratiu comú de les administracions públiques.  
5. Una vegada tancat el termini de presentació de sol·licituds, quan la sol·licitud no posseïsca els requisits assenyalats en la legislació bàsica de procediment administratiu comú o no s'hi adjunte la documentació que resulte exigible d'acord amb aquestes bases i amb la que, si és el cas, dispose la convocatòria d'ajudes, es requerirà la persona sol·licitant perquè, en el termini de deu dies, esmene la falta o hi adjunte els documents preceptius, de conformitat amb les disposicions de l'article 68 de la Llei 39/2015, d'1 d'octubre, del procediment administratiu comú de les administracions públiques, amb indicació que si no ho fa així es considerarà que desisteix de la seua petició, amb resolució prèvia que s'ha de dictar en els termes que preveu la legislació bàsica de procediment administratiu comú.  
Als efectes de les disposicions de l'apartat anterior, es publicaran en el portal web de la Generalitat, www.gva.es, les llistes provisionals dels sol·licitants admesos i els exclosos perquè resulta incompleta la documentació presentada o perquè no s'acredita la concurrència dels requisits per a ser persona beneficiària de l'ajuda, amb indicació del mitjà perquè cada sol·licitant puga accedir a la informació relativa al motiu de la seua exclusió. Els sol·licitants que hagen facilitat un número de telèfon mòbil podran ser avisats de la publicació de les llistes provisionals a través de missatge de text SMS.  
La publicació en el portal www.gva.es substituirà la notificació individual, d'acord amb el que preveu la legislació reguladora del procediment administratiu comú.  
6. Els que hagen formulat sol·licituds que hagen sigut excloses disposaran d'un termini de deu dies hàbils comptadors des de l'endemà de la publicació de la llista provisional en el portal www.gva.es per a completar o esmenar la sol·licitud i/o documentació o per a formular-hi al·legacions. La documentació aportada fora del termini concedit no es tindrà en compte per a la concessió de l'ajuda.  
7. Una vegada completada i analitzada la documentació rebuda, el servei instructor elaborarà un informe en què farà constar les sol·licituds que han de considerar-se desistides per no haver aportat la documentació requerida, o tot i haver-la aportat no s'esmenen els inconvenients assenyalats; les que complisquen els requisits per a l'avaluació i s'han de remetre a l'òrgan col·legiat per a la seua consideració, i aquelles de les quals es proposa motivadament la desestimació per no complir els requisits exigits en la normativa continguda en aquestes bases i d'aplicació general. El desistiment s'ha de declarar per mitjà d'una resolució dictada per l'òrgan competent per a la resolució de la convocatòria en els termes previstos en l'article 21 de la Llei 39/2015, d'1 d'octubre, del procediment administratiu comú de les administracions públiques.  
  
8. Els diversos tràmits que hagen d'omplir-se en el procediment es publicaran en la pàgina web oficial de la conselleria competent en matèria d'habitatge, publicació que podrà ser comunicada a les persones interessades per mitjà d'SMS al telèfon que, a aquest efecte, hagen comunicat a l'Administració en el formulari de sol·licitud, i els instructors podran, en l'exercici de les seues competències, notificar de manera individualitzada per a concedir termini d'esmena.  
9. La proposta de concessió de les ajudes serà dictada per un òrgan col·legiat la composició del qual serà la següent:  
- Presidència: la persona titular de la direcció general amb competència en matèria d'emergència residencial i funció social o persona en qui delegue.  
- Vocals: cinc vocals, tres en representació de les direccions territorials de la conselleria amb competència en matèria d'habitatge i dos en representació de la direcció general amb competència en matèria d'emergència residencial i funció social entre el personal funcionari d'aquesta mateixa direcció general, una de les quals actuarà com a secretària de l'òrgan col·legiat, i per al nomenament de les quals caldrà tindre en compte, si és el cas, l'existència d'un possible desequilibri en la presència d'homes i dones en l'òrgan de selecció, la composició del qual procurarà atendre, en tot cas, el principi de presència equilibrada dels dos sexes, de conformitat amb les disposicions de la Llei orgànica 3/2007, de 22 de març, per a la igualtat efectiva de dones i homes, i la Llei valenciana 9/2003, per a la igualtat entre dones i homes.  
  
El règim jurídic de l'òrgan col·legiat serà el que s'estableix en la Llei 40/2015, d'1 d'octubre, de règim jurídic del sector públic.  
Les sol·licituds presentades que complisquen i acrediten els requisits exigits per aquestes bases seran ordenades de major a menor puntuació per l'òrgan col·legiat, atenent els criteris de baremació inclosos en aquestes bases, i elevarà la proposta de resolució motivada a l'òrgan competent per a resoldre que continga la llista de sol·licituds que hagen de ser estimades, en funció de les disponibilitats pressupostàries, a què es concedeix l'ajuda i les que és procedent que siguen desestimades per esgotament del crèdit pressupostari amb què està dotada la convocatòria o per incompliment dels requisits establits.  
La proposta de resolució que formule l'òrgan col·legiat no crea cap dret a favor de les persones beneficiàries proposades davant de l'Administració mentre no se'ls haja notificat la resolució de concessió.  
  
  
Base desena. Resolució de la convocatòria i termini. Recursos  
1. Correspon al conseller o consellera competent en matèria d'habitatge i arquitectura bioclimàtica, o òrgan en què delegue, dictar la resolució de la concessió de les ajudes que puguen convocar-se. La resolució serà motivada.  
2. Les resolucions que es dicten han d'incloure, de conformitat amb la proposta efectuada per l'òrgan col·legiat a què fa referència la base novena, apartat 9, una relació ordenada de totes les sol·licituds que complisquen les condicions administratives i tècniques establides en aquestes bases reguladores per a adquirir la condició de persona beneficiària i hagen sigut estimades per no sobrepassar-se la quantia màxima del crèdit fixat en la convocatòria, amb indicació de la puntuació atorgada a cada una en funció dels criteris de valoració previstos en aquestes bases. La resolució determinarà la quantia concedida i incorporarà, si és el cas, les condicions, obligacions i determinacions accessòries a què haja d'ajustar-se la persona beneficiària de l'ajuda. Així mateix, la resolució farà constar, si és el cas, de manera expressa la desestimació de la resta de sol·licituds, així com la no concessió per desistiment. Tot això, sense perjudici de les altres especificacions establides en els articles 21 i 88 de la Llei 39/2015, d'1 d'octubre, del procediment administratiu comú de les administracions públiques.  
Les resolucions de concessió d'ajudes han d'expressar, igualment, que aquestes estan finançades amb càrrec a fons de l'Estat.  
3. El termini per a resoldre i notificar la resolució del procediment serà de sis mesos comptadors des de l'endemà de la publicació de la convocatòria en el Diari Oficial de la Generalitat Valenciana. Transcorregut aquest termini sense que s'haja dictat una resolució i no haja sigut notificada, s'entendrà desestimada la sol·licitud de concessió de l'ajuda en els termes que preveu la Llei 39/2015, d'1 d'octubre, del procediment administratiu comú de les administracions públiques. Tal com disposa la llei esmentada, la desestimació per silenci administratiu té els únics efectes de permetre als interessats la interposició del recurs administratiu o contenciós administratiu que siga procedent. Excepcionalment, podrà acordar-se l'ampliació d'aquests terminis en els supòsits previstos en la legislació reguladora del procediment administratiu comú.  
4. Les resolucions de les convocatòries d'ajudes, que posen fi al procediment de concessió, es publicaran en el Diari Oficial de la Generalitat Valenciana i, posteriorment, en el portal www.gva.es, on s'inseriran les llistes que contenen les sol·licituds estimades i desestimades perquè en prenguen coneixement els interessats a través de l'enllaç següent:  
https://habitatge.gva.es/va/web/vivienda-y-calidad-en-la-edificacion/ajudes-al-lloguer-d-habitatge-2023/ajudes-concedides-denegades  
Les persones sol·licitants que hagen facilitat un número de telèfon mòbil poden ser avisades de la publicació de la llista definitiva per mitjà de missatge de text SMS. La publicació en el Diari Oficial de la Generalitat Valenciana substituirà la notificació individual de la resolució, d'acord amb el que preveu la legislació del procediment administratiu comú. La publicació es realitzarà respectant en tot cas els drets reconeguts en la Llei orgànica 3/2018, de 5 de desembre, de protecció de dades personals i garantia dels drets digitals.  
  
5. Si es desestimen sol·licituds per falta de consignació pressupostària i, després de l'emissió de la resolució, s'incrementen els crèdits destinats a finançar aquestes ajudes, o s'allibera part del crèdit disponible inicialment, per renúncia de l'adjudicatari o perquè la persona beneficiària no ha aportat la justificació preceptiva dins del termini establit, podrà proposar-se la concessió de l'ajuda a les sol·licituds que s'hagen desestimat per falta de crèdit següents a aquella en ordre de presentació que estiguen completes i posseïsquen els requisits per a ser persona beneficiària de l'ajuda al lloguer, sempre que s'haja alliberat crèdit suficient per a atendre almenys una de les sol·licituds denegades.  
  
  
Base onzena. Forma i termini de presentació de sol·licituds  
1. La sol·licitud i la documentació annexa per a la concessió de les ajudes serà formalitzada pels qui pretenguen obtindre la condició de part beneficiària de l'ajuda, d'acord amb la base quarta, o, si és el cas, pels seus representants, en la forma i el termini que s'estableixen en la convocatòria.  
2. La sol·licitud de l'ajuda implica l'autorització de les persones interessades perquè l'Administració de la Generalitat puga procedir al tractament de les dades de caràcter personal en la mesura que resulte necessària per a la gestió de les ajudes. Tot això, de conformitat amb el que es preveu en la normativa reguladora de protecció de dades de caràcter personal.  
3. El termini de presentació de les sol·licituds de l'ajuda s'iniciarà a partir de l'endemà de la publicació de la convocatòria en el Diari Oficial de la Generalitat Valenciana i estarà obert durant el termini que s'establisca en la convocatòria, que no podrà ser inferior a quinze dies.  
  
  
Base dotzena. Consulta interactiva de dades  
1. Per a la tramitació de l'ajuda, la persona sol·licitant ha d'autoritzar en la sol·licitud l'Administració per a la consulta de les dades següents:  
a) Agència Estatal d'Administració Tributària: informació relativa als ingressos de la persona sol·licitant i la resta de membres que integren la unitat de convivència, i d'estar al corrent de pagament de les obligacions tributàries.  
b) Conselleria competent en matèria d'hisenda: verificar si la persona beneficiària es troba al corrent de pagament d'obligacions tributàries amb la Generalitat Valenciana.  
2. En el cas d'unitat de convivència, la persona sol·licitant ha de signar una declaració responsable en què manifeste que:  
a) Ha informat les persones de les quals aporta dades o documentació en la sol·licitud de:  
- La comunicació d'aquestes dades a l'Administració per al seu tractament en l'àmbit de les seues competències i d'acord amb els fins del procediment.  
- La possibilitat que l'Administració realitze consultes relacionades amb les seues dades per a comprovar-ne, entre altres aspectes, la veracitat.  
- El dret d'oposició que té al fet que l'Administració tracte les seues dades.  
b) Ha demanat als membres de la unitat de convivència les autoritzacions corresponents i estan a disposició de l'Administració per a la seua aportació en qualsevol moment en què se li requerisquen  
3. Per a tramitar l'ajuda, l'Administració actuant pot consultar les dades següents de la unitat de convivència, llevat que l'interessat s'hi opose:  
a) Direcció General de Policia: consultar o verificar les dades d'identitat d'un ciutadà i consulta i verificació de dades de residència d'estrangers.  
b) Institut Nacional d'Estadística: consulta de dades d'inscripció en la base padronal.  
c) Tresoreria General de la Seguretat Social: verificar si la persona beneficiària es troba al corrent de pagament amb la Seguretat Social, així com la vida laboral de la persona sol·licitant o membre de la unitat de convivència.  
d) Direcció General del Cadastre: consulta de les dades cadastrals o obtenció d'informació en relació amb la titularitat cadastral de béns immobles a favor de la persona sol·licitant o alguna de les que formen part de la unitat de convivència d'algun habitatge a Espanya.  
e) Institut Nacional de la Seguretat Social: consultar prestacions del Registre de Prestacions Socials Públiques i les d'incapacitat temporal, prestació per naixement i atenció de menor en relació amb la persona sol·licitant o qualsevol de les que formen part de la unitat de convivència.  
f) Servei Públic d'Ocupació Estatal (SEPE-INEM): obtindre informació sobre situació actual de desocupació i del certificat de l'última situació de prestacions; certificat d'imports actuals i informació sobre el certificat d'imports en un període determinat en relació amb la persona sol·licitant de l'ajuda i la resta de persones de la unitat de convivència.  
  
g) Conselleria d'Igualtat i Polítiques Inclusives: prestacions percebudes per la persona sol·licitant de l'ajuda o per algun dels membres de la unitat de convivència (renda valenciana d'inclusió); condició de família monoparental o nombrosa i certificat de discapacitat.  
  
h) Base de dades nacional de subvencions: consulta d'inhabilitacions per a percebre subvencions registrades en la BNDS, subvencions i ajudes percebudes per la persona sol·licitant i la resta de membres de la unitat de convivència.  
i) Ministeri de l'Interior: consultar si la persona sol·licitant, o alguna de les que formen part de la unitat de convivència, és beneficiària de drets per ser víctima de terrorisme.  
j) Conselleria d'Hisenda: consultar el Registre de Fiances d'Arrendaments Urbans per a consultar les dades del contracte d'arrendament inscrit en aquest registre en compliment de les disposicions de la Llei 8/2004, de 20 d'octubre, de l'habitatge de la Comunitat Valenciana.  
  
4. En el cas que les persones sol·licitants no autoritzen o s'oposen a aquestes consultes, han d'indicar-ne els motius i aportar, si és el cas, la documentació acreditativa corresponent.  
  
Base tretzena. Documentació que ha d'acompanyar la sol·licitud  
1. La sol·licitud d'ajuda, degudament emplenada i signada per la persona peticionària de l'ajuda, o el seu representant, en els termes de l'article 5 de la Llei 39/2015, d'1 d'octubre, del procediment administratiu comú de les administracions públiques, s'acompanyarà de la documentació que s'especifica a continuació:  
a) Còpia completa del contracte d'arrendament o de cessió d'ús de l'habitatge o habitació amb menció expressa de l'import del lloguer o del preu de la cessió, signat per la part arrendadora i arrendatària en totes les pàgines i formalitzat en els termes indicats en la base quarta, apartat 1, b i c. En cas que hi haja més d'un contracte consecutiu en el període subvencionable, s'aportaran tots.  
Quan la persona titular del contracte no coincidisca amb la sol·licitant de l'ajuda, haurà d'aportar documentació acreditativa de l'atribució del dret d'ús, per subrogació, conveni o sentència de separació o divorci, o altres títols vàlids en dret.  
Així mateix, s'aportarà la referència cadastral de l'habitatge individualitzada. En el cas que no existisca la referència cadastral individualitzada de l'habitatge arrendat, el sol·licitant haurà d'aportar a l'expedient un certificat emés per la Gerència Territorial del Cadastre o la referència cadastral del sòl o de la finca en què es troba l'habitatge, complementats, si és el cas, amb la informació addicional necessària que permeta verificar la identificació de l'habitatge.  
b) En el cas de lloguer o cessió d'ús d'habitació, certificat o nota simple expedida pel Registre de la Propietat acreditativa de la propietat i descripció de l'habitatge on conste el nombre d'habitacions existents.  
  
c) Certificat col·lectiu o volant únic d'empadronament vigent en el moment de la sol·licitud que acredite les persones que tenen el domicili habitual i permanent en l'habitatge objecte del contracte d'arrendament o cessió. El document ha de ser únic per habitatge i incloure totes les persones que hi figuren empadronades en aquesta data, siguen o no titulars del contracte d'arrendament, aquests últims, en tot cas, i serà d'aportació necessària pel peticionari de l'ajuda. Sense perjudici d'errors materials o de fet que puguen concórrer en el document esmentat, quan alguna de les persones que apareguen incloses en el volant únic d'empadronament no haja sigut inclosa pel sol·licitant en la unitat de convivència declarada en la seua sol·licitud haurà d'aportar-se certificat municipal acreditatiu que aquestes persones no resideixen en l'habitatge o que han sol·licitat la baixa en el padró municipal abans de la data de sol·licitud de l'ajuda, o bé que acredite no disposar del dret d'ús de l'habitatge. En cas contrari, es desestimarà la sol·licitud d'ajuda.  
  
Quan la persona peticionària de l'ajuda tinga la custòdia compartida de fills o filles menors i, per aquest motiu, només estiguen empadronats en un dels habitatges dels progenitors i no en el de l'altre, ha d'acompanyar-se, a més, amb la sentència o resolució judicial que acredite el règim de custòdia assignat respecte d'aquests menors, que es consideraran integrats en la unitat de convivència de cada un dels progenitors en la proporció que derive del règim de custòdia establit.  
  
Per al cas d'arrendament o cessió d'ús d'habitació, s'ha d'aportar certificat que acredite l'empadronament del titular del contracte en l'habitatge de què forma part l'habitació en el moment de sol·licitud de l'ajuda.  
d) Documentació acreditativa del pagament de la renda de lloguer o del preu de la cessió en ús, tant per al cas d'habitatge o habitació, en els termes establits en la base quinzena, corresponents a les mensualitats de lloguer abonades després de l'1 de gener de 2023 fins a la data en què se sol·licita l'ajuda, llevat que el contracte tinga una vigència de menor termini, i en aquest cas s'acreditarà el pagament des de l'inici del contracte. La presentació d'aquests rebuts juntament amb la sol·licitud és obligatòria i el seu incompliment determinarà la desestimació de la sol·licitud d'ajuda.  
e) Únicament en el cas de ser nou perceptor d'ajudes de la Generalitat o canvi de número de compte bancari haurà de presentar l'imprés de domiciliació bancària degudament emplenat i signant, en què es designe el compte en què es farà l'ingrés de les ajudes.  
L'alta o modificació del compte bancari es pot tramitar de manera telemàtica a través de la seu electrònica de la Generalitat, tràmit PROPER https://www.gva.es/va/inicio/procedimientos'id\_proc=22717, de conformitat amb les disposicions de l'Ordre 2/2022, de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i en aquest cas s'acompanyarà amb el corresponent justificant acreditatiu de la realització del tràmit esmentat.  
  
f) Declaració responsable i autorització de les persones que integren la unitat de convivència per a permetre a l'Administració de la Generalitat reclamar tota la informació necessària per a acreditar el compliment dels requisits exigits en aquestes bases per a ser beneficiari de l'ajuda en el marc de col·laboració que s'establisca amb l'Agència Estatal d'Administració Tributària, la Direcció General de Cadastre, entitats gestores de la Seguretat Social i la resta d'administracions públiques competents, en els termes que figuren en el formulari de sol·licitud de l'ajuda.  
  
L'autorització es concedirà, així mateix, per a procedir al tractament de les dades de caràcter personal en la mesura que resulte necessari per a la gestió de les ajudes, sense que la informació de caràcter tributari o econòmica rebuda puga ser cedida a tercer. Tot això, de conformitat amb el que preveu la Llei orgànica 3/2018, de 5 de desembre, de protecció de dades personals i garantia dels drets digitals, i les seues normes de desplegament.  
2. En el cas de persones no obligades a presentar declaració de l'impost de la renda de les persones físiques de l'exercici 2022, per no tindre obligació de fer-ho, o manifesten la seua no autorització o oposició a la consulta a l'AEAT dels ingressos corresponents a l'exercici esmentat, cal aportar per a cada persona de la unitat de convivència en aquestes circumstàncies, a més dels documents indicats en l'apartat anterior, declaració responsable d'ingressos que reculla la quantia total dels ingressos de l'any 2022, o que declare que no ha percebut cap ingrés, si és el cas -annex II- i certificat d'altes i baixes de Seguretat Social (vida laboral), juntament amb la documentació acreditativa de la seua procedència. A aquest efecte, es podrà aportar, segons els casos:  
  
- Persones que treballen per compte d'altri: certificats de tots els centres de treball per als quals s'haja treballat en l'exercici 2022, on s'indiquen els ingressos totals percebuts o pendents de rebre per a tot l'exercici fiscal.  
- Persones que treballen per compte propi: justificants dels ingressos trimestrals a compte de l'IRPF de l'exercici 2022.  
- Certificat expedit per LABORA o pel Servei d'Ocupació Estatal (SEPE) amb indicació dels ingressos percebuts durant el període esmentat per raó de situació de desocupació.  
- Certificat expedit pel Servei Públic d'Ocupació Estatal (SEPE-INEM) sobre situació actual de desocupació i del certificat de l'última situació de prestacions; certificat d'imports actuals i informació sobre el certificat d'imports en un període determinat en relació amb la persona sol·licitant de l'ajuda i la resta de persones de la unitat de convivència.  
  
- En el cas de pensió de jubilació, d'incapacitat permanent, d'invalidesa, viudetat, orfandat o altres, prestació de serveis socials o qualsevol altre tipus d'ajuda econòmica, haurà d'aportar certificat emés per l'organisme competent, amb indicació dels ingressos obtinguts durant l'últim exercici fiscal vençut.  
- Certificat expedit per la Conselleria d'Igualtat i Polítiques Inclusives acreditativa de les prestacions percebudes per la persona sol·licitant de l'ajuda o per algun dels membres de la unitat de convivència (renda valenciana d'inclusió).  
- Rendiments del capital mobiliari o immobiliari.  
- Atribucions de renda.  
Tot això, sense perjudici que es puga aportar qualsevol altra justificació dels ingressos admesa en dret.  
3. En el cas que la persona sol·licitant o integrant de la unitat de convivència no autoritze o manifeste oposició expressa perquè l'Administració de la Generalitat demane a través de la Plataforma Autonòmica d'Intermediació (PAI) i altres sistemes habilitats a aquest efecte la consulta de les dades de caràcter personal que s'indiquen a continuació en relació amb aquesta, a més dels documents indicats en els apartats precedents, haurà d'aportar-se la documentació següent:  
a) Acreditació de la identitat de la persona sol·licitant i la resta de membres de la unitat de convivència per mitjà d'aportació del DNI o NIE.  
b) Certificat expedit per l'Agència Estatal d'Administració Tributària, de la Hisenda Pública de la Generalitat i la Tresoreria General de la Seguretat Social acreditatiu de trobar-se al corrent del compliment de les seues obligacions tributàries i amb la Seguretat Social.  
c) Certificat emés per la Direcció General del Cadastre en relació amb la titularitat cadastral de béns immobles a favor de la persona sol·licitant o alguna de les que formen part de la unitat de convivència d'algun habitatge a Espanya.  
4. En el cas que la persona peticionària de l'ajuda o integrant de la unitat de convivència, segons els casos, es trobe inclosa en algun dels grups d'especial atenció, s'assenyalarà aquesta circumstància en el formulari de sol·licitud a l'efecte que l'Administració comprove d'ofici els aspectes mencionats a través de les plataformes d'interoperabilitat amb altres administracions públiques. En els altres casos en què l'Administració no tinga accés per via telemàtica a la informació necessària o no se n'autoritze l'obtenció a l'Administració, correspon al sol·licitant justificar la inclusió en algun dels grups d'especial atenció per mitjà de la presentació de la documentació que s'establisca en la convocatòria.  
  
5. Qualsevol variació en les dades i documents subministrats per la persona sol·licitant o demanats per aquesta administració per a comprovar les dades declarades i concernents a la informació necessària per a la valoració de la sol·licitud i la concessió de l'ajuda, ha de ser comunicada per la persona sol·licitant o beneficiària de l'ajuda en els termes previstos en les bases d'aquesta convocatòria.  
  
Base catorzena. Criteris de valoració  
1. Les ajudes es concediran de conformitat amb els criteris que s'estableixen a continuació fins a esgotar l'import màxim disponible per a la convocatòria, a través de la puntuació de les variables següents:  
a) Circumstàncies especials: inclusió en algun dels grups d'especial atenció.  
b) Renda relativa: per mitjà d'indicador que relaciona els ingressos ponderats de la unitat amb la composició de la unitat de convivència, segons l'expressió següent:  
  
1 - (IUC/CLIUC)  
En què:  
IUC, ingressos ponderats, en euros, segons el nombre de membres de la unitat de convivència, atenent el següent:  
  
Nombre de membres de la unitat de convivència Coeficient de ponderació  
1 1  
2 0,98  
3 0,96  
4 0,94  
5 0,92  
6 o més 0,90  
  
  
  
La quantia resultant es denominarà IUC, ingressos de la unitat de convivència.  
CLIUC = IPREM ponderat, en euros, segons la composició dels membres de la unitat de convivència. CLIUC estableix el límit superior dels ingressos ponderats a partir del qual no es té accés a l'ajuda i es determina d'acord amb les regles següents:  
1. Si la unitat de convivència està composta per una sola persona adulta, la quantia de l'IPREM es multiplica per 1,5.  
2. Si la unitat de convivència està composta per dues persones o més:  
- La primera persona adulta computa 1,5 vegades IPREM.  
- Cada persona addicional computa 0,5 vegades IPREM.  
- Quan es tracte de menors en règim de custòdia compartida computa 0,25 vegades IPREM.  
Es puntuaran en primer lloc les circumstàncies especials acreditades a raó d'1 punt per cada una d'aquestes, i s'ordenaran de major a menor. Per a cada valor resultant d'aquesta puntuació s'ordenaran les sol·licituds d'acord amb la renda relativa per ordre decreixent. Una vegada atesa la llista de circumstàncies especials, caldrà ajustar-se a la resta de sol·licituds per ordre decreixent de la puntuació obtinguda en la renda relativa.  
Qualsevol sol·licitud -amb circumstàncies especials o sense- en què el resultat de l'expressió 1 - (IUC/CLIUC) és de signe negatiu no té accés a ajuda en primera instància.  
3. Quan diverses sol·licituds obtinguen igualtat de puntuació, a l'efecte del desempat, prevaldrà la sol·licitud presentada abans.  
  
4. Si les sol·licituds presentades en una convocatòria que complisquen el que estableixen els apartats anteriors són inferiors al nombre d'ajudes que poden ser acceptades d'acord amb el crèdit pressupostari habilitat en aquesta, podran resultar beneficiàries aquelles persones o unitats de convivència sol·licitants els ingressos de les quals no superen tres vegades l'IPREM o el límit que els corresponga, encara que el resultat d'aplicar la fórmula expressada en l'apartat 1.a d'aquesta base siga un valor negatiu no inclòs en l'interval establit entre el valor 1 (màxima puntuació) i el valor 0 (mínima puntuació permesa) que permet l'adjudicació de l'ajuda de manera prioritària, i en aquest cas es prioritzarà l'accés seguint l'ordre establit per la puntuació obtinguda.  
  
5. Si es desestimen sol·licituds per falta de consignació pressupostària i, després de l'emissió de la resolució, s'incrementen els crèdits destinats a finançar aquestes ajudes, o s'allibera part del crèdit disponible inicialment, per renúncia de l'adjudicatari o per no haver aportat l'adjudicatari la justificació preceptiva dins del termini establit, l'òrgan col·legiat podrà proposar la concessió de subvenció a les sol·licituds que s'hagen desestimat per falta de crèdit, a la persona sol·licitant o sol·licitants següents a aquell en l'ordre de puntuació, sempre que s'haja alliberat crèdit suficient per a atendre almenys una de les sol·licituds denegades.  
  
Base quinzena. Recursos  
1. Contra la resolució, que posa fi a la via administrativa, es pot interposar un recurs potestatiu de reposició davant del mateix òrgan que l'ha dictada en el termini d'un mes a partir de l'endemà de la notificació per mitjà de la publicació en el Diari Oficial de la Generalitat Valenciana, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o un recurs contenciós administratiu en el termini de dos mesos davant de la Sala Contenciosa Administrativa del Tribunal Superior de Justícia en aplicació del que estableix l'article 10.1.a de la Llei 29/1998, de 13 de juliol, reguladora de la jurisdicció contenciosa administrativa.  
  
  
Base setzena. Justificació per part de la persona beneficiària del compliment de la finalitat de la concessió de l'ajuda al lloguer i de l'aplicació dels fons rebuts  
1. Les persones beneficiàries de les ajudes al lloguer hauran de justificar davant de la conselleria competent en matèria d'habitatge el compliment de la finalitat de la concessió de la subvenció i de l'aplicació dels fons a l'abonament de la renda d'arrendament o preu de cessió de l'habitatge o habitació que constituïsca el seu domicili habitual i permanent per mitjà de la presentació de la documentació que acredite el pagament efectiu de la renda arrendatícia o del preu de la cessió de l'habitatge o habitació en els terminis establits en la base dessetena.  
  
2. El pagament efectiu de la renda arrendatícia o del preu de la cessió de l'habitatge o habitació corresponent a les mensualitats que hagen sigut subvencionades s'acreditarà per qualsevol mitjà admés en dret.  
  
A aquest efecte, les persones beneficiàries de les ajudes poden aportar la documentació bancària, que pot consistir en transferència bancària realitzada a l'arrendador, rebut bancari domiciliat o ingrés d'efectiu a través d'entitat bancària en el compte de l'arrendador, que acredite de manera indubtable que han abonat, en el compte la titularitat del qual correspon a la part arrendadora, la renda corresponent als mesos subvencionats com a mitjà de justificació de la subvenció concedida.  
  
No es consideraran vàlids els documents acreditatius del pagament que continguen esmenes o ratllades ni aquells que no continguen les dades següents:  
- Data d'expedició del document.  
- Identificació completa de la persona que fa el pagament i de qui el rep (nom, DNI i signatura) coincidint, en tot cas, qui el realitza amb la persona beneficiària o perceptora de l'ajuda i qui el rep amb la persona arrendadora.  
- Identificació de l'habitatge o habitació arrendada o cedida en ús.  
  
- Import de la renda o preu de cessió.  
- I concepte pel qual es realitza, amb indicació del mes a què correspon.  
La no presentació o la presentació incorrecta o incompleta de la documentació acreditativa del pagament de la renda o preu de cessió determinarà, de conformitat amb l'article 34 de la Llei 38/2003, de 17 de novembre, general de subvencions, en relació amb l'article 89 del Reial decret 887/2006, de 21 de juliol, l'inici del procediment de declaració de pèrdua del dret al cobrament de la subvenció, total o parcial, corresponent a les mensualitats afectades. El procediment per a declarar la procedència de la pèrdua del dret de cobrament de la subvenció serà el que s'estableix en l'article 42 de la Llei general de subvencions.  
  
3. La documentació justificativa dels pagaments es pot presentar preferentment a través del tràmit telemàtic establit a aquest efecte en la pàgina web de la conselleria competent en matèria d'habitatge, www.gva.es, o de qualsevol de les formes establides en la Llei 39/2015, d'1 d'octubre, del procediment administratiu comú de les administracions públiques.  
4. Si la persona beneficiària de l'ajuda no presenta en la forma i amb la documentació exigida la justificació que les ajudes percebudes han sigut destinades al pagament de les rendes de lloguer o cessió d'ús de l'habitatge o habitació, no es realitzarà el pagament de l'ajuda corresponent a les mensualitats respecte de les quals no s'haja acreditat el pagament de la renda d'arrendament o cessió d'ús, i es procedirà a la revocació de l'ajuda i pèrdua consegüent de dret al cobrament de la quantia sense justificar de l'ajuda concedida.  
5. Si l'import de despesa justificat en cada anualitat és inferior a l'import previst per al càlcul de l'ajuda màxima concedida d'acord amb aquestes bases, o es produeix concurrència d'ajudes i com a conseqüència se supera el cost de la renda de lloguer, l'aportació de la conselleria es minorarà en la quantia corresponent.  
6. En tot cas, amb caràcter previ al pagament de la subvenció, la persona beneficiària ha de trobar-se al corrent del compliment de les seues obligacions tributàries i davant de la Seguretat Social.  
  
Base dessetena. Presentació dels rebuts i abonament de l'ajuda  
  
1. L'ajuda concedida s'abonarà a la persona beneficiària amb caràcter general, de manera periòdica, amb l'aportació prèvia dels justificants de pagament de la renda d'arrendament o preu de cessió corresponents, en els terminis que s'assenyalen a continuació, i aquests terminis són de compliment obligatori.  
2. El pagament de la subvenció corresponent al primer any es realitzarà d'acord amb el que es disposen la Llei 38/2003, de 17 de novembre, i les disposicions comunes següents:  
a) Primer termini de presentació: un primer pagament en el moment de concessió de l'ajuda equivalent a les mensualitats de lloguer o de preu de cessió de l'habitatge o habitació que es corresponguen amb els justificants bancaris o rebuts acreditatius del pagament presentats juntament amb la sol·licitud de l'ajuda.  
b) Segon termini de presentació: durant el termini constituït entre l'1 d'octubre i el 15 de novembre de l'exercici corresponent es presentaran els justificants bancaris o rebuts acreditatius del pagament del lloguer o del preu de cessió de l'habitatge o habitació abonats fins a aquest moment que no s'hagen presentat juntament amb la sol·licitud de l'ajuda.  
c) Tercer termini de presentació: durant el mes de gener de 2024 es presentaran els justificants bancaris o rebuts acreditatius del pagament del lloguer o del preu de cessió de l'habitatge o habitació corresponents a l'exercici 2023 que no s'hagen presentat durant els terminis anteriors.  
  
3. Per a la sol·licitud de l'abonament de l'ajuda corresponent al segon any de concessió, serà necessari que es continuen mantenint les circumstàncies i els requisits exigits en les bases reguladores que van permetre l'accés a l'ajuda. L'Administració podrà verificar d'ofici que es mantenen les circumstàncies i els requisits que van permetre l'accés a l'ajuda.  
4. El pagament de la subvenció corresponent al segon any es realitzarà, així mateix, d'acord amb el que disposen la Llei 38/2003, de 17 de novembre, i les disposicions comunes següents:   
a) Primer termini de presentació: durant el mes de març, juntament amb la sol·licitud de pagament, s'acompanyaran els justificants bancaris o rebuts acreditatius del pagament del lloguer corresponents a les mensualitats de l'exercici 2024 que hagen sigut abonats des del mes de gener d'aquest exercici fins al moment de la sol·licitud de l'abonament d'aquests.  
b) Segon termini: durant el termini constituït entre l'1 d'octubre i el 15 de novembre de 2024 es presentaran els justificants bancaris o rebuts acreditatius del pagament del lloguer o del preu de cessió de l'habitatge o habitació corresponents a l'exercici 2024 abonats fins a aquest moment que no s'hagen presentat durant el termini anterior.  
  
c) Una vegada finalitzat el període per al qual s'ha concedit l'ajuda i durant el mes de gener de l'any 2025, es procedirà a la justificació de la destinació d'aquesta que quede pendent de justificar, per mitjà de la presentació dels justificants bancaris o rebuts acreditatius del pagament del lloguer o preu de cessió de l'habitatge o habitació que hagen sigut abonats finalitzat el termini anterior.  
5. Les persones beneficiàries poden presentar un escrit de renúncia a l'ajuda concedida tal com s'estableix en l'article 94 de la Llei 39/2015, d'1 d'octubre, del procediment administratiu comú de les administracions públiques.  
La renúncia a la percepció de l'ajuda concedida es realitzarà per mitjà de formulari emplenat telemàticament, i presentat preferentment a través del procediment electrònic establit a aquest efecte en la pàgina web de la conselleria competent en matèria d'habitatge, www.gva.es, on es podrà obtindre el formulari de renúncia per a emplenar, o, degudament signat, per mitjà de qualsevol de les maneres previstes en la Llei 39/2015, d'1 d'octubre, del procediment administratiu comú de les administracions públiques.  
  
Base dihuitena. Obligacions i responsabilitats de les persones beneficiàries  
1. La persona o unitat de convivència beneficiària queda obligada a complir tots els requisits exigits per a la concessió de la subvenció durant tota la vigència de l'ajuda.  
2. Quan la persona o unitat de convivència beneficiària de l'ajuda canvie el seu domicili a un altre ubicat a la Comunitat Valenciana, sobre el qual subscriga un nou contracte d'arrendament o cessió d'ús d'habitatge o habitació, quedarà obligada a comunicar aquest canvi en el termini màxim de quinze dies des de la signatura del nou contracte al servei territorial de la conselleria competent en matèria d'habitatge que estiga tramitant la sol·licitud d'ajuda formulada o a la direcció general competent en matèria d'emergència residencial i funció social de l'habitatge si l'ajuda haguera sigut concedida. La persona beneficiària no perdrà el dret a la subvenció pel canvi, sempre que amb el nou arrendament o cessió d'ús es complisquen els requisits, límits i condicions establits en el Reial decret 42/2022, de 28 de gener, i en aquestes bases, i que el nou contracte es formalitze sense interrupció temporal amb l'anterior. En aquests casos, s'ajustarà la quantia de l'ajuda a la del nou arrendament o cessió d'ús, i serà igual o inferior a la que percebia.  
  
El canvi de domicili s'ha de notificar preferentment emplenant el formulari telemàtic disponible a aquest efecte en la seu electrònica de la Generalitat, portal gva.es, en la pàgina web de la conselleria competent en matèria d'habitatge o per mitjà de qualsevol de les formes establides en la Llei 39/2015, d'1 d'octubre, del procediment administratiu comú de les administracions públiques, acompanyat, en tot cas, del nou contracte d'arrendament o cessió d'ús de l'habitatge o habitació, així com de declaració responsable en relació amb el manteniment dels requisits que van determinar la concessió de l'ajuda.  
  
En tot cas, si hi ha diversos contractes successius durant el període subvencionable, s'ajustarà la subvenció a la renda de cada període, sempre que totes estiguen dins dels límits màxims establits.  
3. Les persones beneficiàries de les ajudes al lloguer estan obligades a comunicar, fins i tot durant la tramitació de la sol·licitud, a l'òrgan competent de la comunitat autònoma que estiga realitzant la tramitació o que li haja reconegut l'ajuda, qualsevol modificació de les condicions o requisits que puguen motivar o hagen motivat l'esmentat reconeixement i que puga determinar l'alteració de les condicions o pèrdua sobrevinguda del dret a l'ajuda. Tota alteració de les condicions tingudes en compte per a la concessió de la subvenció podrà donar lloc a la modificació de la resolució de concessió. En el cas que s'obtinguen de manera concurrent altres aportacions fora dels casos permesos en les bases reguladores, s'acordarà la modificació de la resolució de concessió en els termes previstos en la base huitena.  
  
En el cas que la modificació siga causa de la pèrdua sobrevinguda del dret a l'ajuda, l'òrgan competent per a la concessió de les ajudes resoldrà en aquest sentit limitant el termini de concessió d'aquesta fins a la data en què es considere efectiva la pèrdua. En el cas que la modificació afecte la quantia de l'ajuda o el termini de concessió, es resoldrà allò que corresponga reajustant el seu contingut a les noves condicions de concessió.  
La comunicació s'ha d'efectuar en el termini de quinze dies des que tinga lloc el fet causant, preferentment per mitjà de formulari telemàtic disponible a aquest efecte en la seu electrònica de la Generalitat, portal gva.es, en la pàgina web de la conselleria competent en matèria d'habitatge o de qualsevol de les formes establides en la Llei 39/2015, d'1 d'octubre, del procediment administratiu comú de les administracions públiques.  
La no comunicació de les modificacions a què fa referència aquesta base serà causa suficient per a l'inici d'un expedient de reintegrament de les quantitats que puguen haver-se cobrat indegudament, si és procedent. A aquest efecte, les convocatòries d'ajudes hauran de concretar el termini i la via per la qual cal dur a terme aquesta comunicació.  
  
4. Així mateix, en virtut del que estableix la Llei 38/2003, de 17 de novembre, general de subvencions, la part beneficiària queda obligada a:  
a) Facilitar qualsevol document o informació que la direcció general competent en matèria d'emergència residencial i funció social de l'habitatge considere necessari per al control del compliment dels fins previstos.  
b) Sotmetre's a les actuacions de control financer previstes en els articles 113 i següents de la Llei 1/2015 i en els articles 44 i següents de la Llei 38/2003, així com les que puguen dur a terme la Generalitat i altres òrgans de control en relació amb les ajudes i subvencions concedides.  
c) Comunicar l'obtenció d'altres subvencions o ajudes per a la mateixa finalitat, procedents de qualsevol altra administració o ens públic o privat, nacional o internacional, així com qualsevol incidència o variació que es produïsca en relació amb la subvenció concedida.  
  
  
Base denovena. Control i reintegrament de les ajudes  
1. La realització i gestió d'una actuació subvencionada pot ser examinada en qualsevol moment per la conselleria competent en matèria d'habitatge, per les persones que aquesta designe o pels òrgans de control economicofinancer específics de la Generalitat.  
2. El pla de control per a la comprovació de la realització de l'activitat objecte de subvenció contindrà algun dels tipus de control següents: administratiu, a posteriori i/o de qualitat.  
a) El control administratiu recaurà sobre l'admissibilitat de les subvencions. S'efectuaran controls administratius de totes les sol·licituds de subvenció, tant en la fase de presentació de les sol·licituds i la seua concessió posterior com en la fase de justificació i pagament. Entre altres, els següents:  
1r. Control de la documentació aportada juntament amb la sol·licitud d'ajudes i com a justificació de la subvenció concedida. Amb aquesta finalitat, se supervisarà tota la documentació exigida en aquestes bases i en la resolució posterior de convocatòria, i es requerirà, si és procedent, l'aportació de tots els documents complementaris que resulten necessaris per a comprovar, verificar i aclarir tots els aspectes que així ho exigisquen.  
2n. Control de compliment dels requisits legals per a tindre dret a la subvenció, que efectivament complisquen els requisits per a ser persones beneficiàries, per tractar-se d'una de les previstes en aquestes bases i per complir els requisits establits.  
A més, també es controlarà el compliment dels requisits legals en matèria tributària, de la Tresoreria General de la Seguretat Social, de deutes de naturalesa tributària amb la Generalitat, sense perjudici de la resta de requisits disposats en aquestes bases en la resolució posterior de convocatòria.  
b) El control a posteriori o de qualitat s'efectuarà una vegada concedida la subvenció, amb la finalitat de comprovar el manteniment de les condicions vinculades a la seua concessió, si és el cas, a més del control de qualitat que consistirà en la supervisió de determinats expedients que ja van ser sotmesos a la resta de controls. Això suposarà la selecció d'una mostra aleatòria d'expedients i consistirà en l'avaluació de l'expedient complet, una vegada finalitzat el període de subvenció i presentada la documentació obligatòria pels beneficiaris. El percentatge mínim de subvenció a controlar sobre el total pagat amb càrrec a cada línia pressupostària serà del 10 %. Addicionalment, l'òrgan concedent pot designar, si és el cas, els òrgans, comissions o persones expertes que estime necessaris per a realitzar les actuacions oportunes de seguiment i comprovació de l'aplicació de la subvenció.  
  
Les actuacions que s'efectuen en desplegament d'aquest pla de control es realitzaran a través de mitjans propis, personals i materials. En relació amb els mitjans personals, correspon a la direcció general competent en matèria d'emergència residencial i funció social de l'habitatge la realització de les activitats de control de les ajudes per a la comprovació material de la realització efectiva de les activitats objecte de les ajudes. Addicionalment, l'òrgan concedent pot designar, si és el cas, els òrgans, comissions o persones expertes que estime necessaris per a realitzar les actuacions oportunes de seguiment i comprovació de l'aplicació de la subvenció.  
3. La Generalitat pot comprovar, pels mitjans que estime més adequats, el compliment de les obligacions inherents a l'atorgament de les ajudes.  
  
  
  
Base vintena. Reintegrament i minoració de les subvencions  
1. Són causes de reintegrament de les subvencions les que estableix l'article 37 de la Llei 38/2003, de 17 de novembre.  
En aquest sentit, s'iniciarà un procediment que podrà donar lloc al reintegrament de les quantitats percebudes, així com l'exigència dels interessos legals des de la data de pagament de la subvenció fins a la data en què s'acorde la procedència del reintegrament, d'acord amb les previsions dels articles 37 a 40 de la Llei 38/2003, de 17 de novembre, i dels articles 91 a 101 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
2. Són causes de revocació les que preveuen l'article 172 de la Llei 1/2015, de 6 de febrer, així com l'article 37 de la Llei 38/2003, de 17 de novembre, i l'incompliment dels requisits establits en aquestes bases reguladores.  
3. D'acord amb el que preveu la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, és un supòsit de pèrdua del dret al cobrament de la subvenció i de reintegrament d'aquesta que la subvenció siga destinada a la realització d'una activitat o al compliment d'una finalitat prohibida en el títol VI de la llei mencionada.  
4. Si l'òrgan concedent, com a conseqüència de la seua actuació de comprovació, o la Intervenció General de la Generalitat, en el marc del procediment de control, aprecien concurrència d'alguna causa de revocació de la subvenció concedida, hauran d'instar l'inici del procediment corresponent, d'acord amb el que disposa la Llei 38/2003, de 17 de novembre.  
5. En tot cas, en la tramitació del procediment es garantirà el dret de la persona beneficiària a l'audiència, de conformitat amb el que disposa la Llei 38/2003, de 17 de novembre.  
  
Base vint-i-unena. Compliment de la normativa de la Generalitat relativa a la notificació, autorització i comunicació d'ajudes públiques a la Comissió Europea  
Les ajudes que es convoquen tenen com a objecte el pagament de les rendes de lloguer o preu de cessió d'habitatge o habitació que constitueix la residència habitual i permanent de les persones físiques que no realitzen activitats econòmiques, ni suposa un avantatge econòmic que falsege la competència, ni afecta els intercanvis comercials entre estats integrants, per la qual cosa no requereixen notificació o comunicació a la Unió Europea, de conformitat amb el que estableix l'article 107 del Tractat de Funcionament de la Unió Europea.  
  
Base vint-i-dosena. Informació relativa al tractament de dades de caràcter personal  
1. La gestió de les ajudes previstes en aquesta ordre comporta el tractament de dades de caràcter personal, per la qual cosa s'han de complir les mesures i garanties regulades en la normativa en matèria de protecció de dades, en especial el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades personals i garantia dels drets digitals.  
  
2. Tota la informació relacionada amb protecció de dades apareix en l'enllaç següent: https://habitatge.gva.es/documents/145793111/051969156/SUBVENCIONES.pdf/f4b1d6c1-96db-4adf-9b13-1224a266bd16't=1677672186012.  
  
  
  
ANNEX II  
Delimitació d'àrees i límits de l'import de la renda d'arrendament o preu de la cessió d'ús de l'habitatge o habitació  
  
En compliment de les disposicions de la base quarta, apartat 1, f, d'aquestes bases:  
1. Només poden ser objecte d'ajudes les rendes d'arrendament que no superen els límits que s'estableixen a continuació en funció de la localitat en què estiga emplaçat l'habitatge. ATPMS és l'àmbit territorial de preu màxim superior:  
  
  
 Lloguer o cessió habitatge Lloguer o cessió habitació  
Zona Import anual Import mensual Import anual Import mensual  
ATPMS A-1: València 9.240 € 770 € 3.600 300  
ATPMS A-2: Alacant i Castelló de la Plana 8.160 € 680 € 3.600 300  
ATPMS B 7.200 € 600 € 3.600 300  
ATPMS C-1 Y C-2 6.600 € 550 € 2.400 200  
ATPMS A 5.040 € 420 € 2.100 175  
  
  
En aquesta renda o preu no s'inclou l'import que puga correspondre a annexos com ara places de garatge, trasters o semblants.  
Si en el contracte d'arrendament o cessió d'ús s'inclouen annexos com ara garatge o traster i el preu de cada un no està desglossat perquè en el contracte figura únicament l'import global, a l'efecte de la comprovació de l'import màxim del preu anterior es valorarà l'import de la renda o preu de cessió de l'habitatge com el 80 % del preu total del contracte quan aquest incloga habitatge i garatge, 95 % quan el contracte incloga habitatge i traster, i 75 % quan el contracte incloga habitatge, garatge i traster.  
Si en el contracte d'arrendament o cessió d'ús s'inclouen les despeses de comunitat i el seu preu no està desglossat perquè en el contracte figura únicament l'import global, a l'efecte de la comprovació de l'import màxim del preu anterior es valorarà l'import de les despeses de comunitat com el 5 % de l'import del preu de lloguer o cessió de l'habitatge.  
En els supòsits d'unitats de convivència formades per famílies nombroses o de persones amb discapacitat, el límit de la renda o preu màxim mensual de l'habitatge objecte d'arrendament o cessió que possibilita l'accés a l'ajuda podrà ser superior als límits establits en els apartats anteriors, amb el límit màxim de 900 euros.  
Les zones corresponents a cada ATPMS s'indiquen en el quadre següent: